b'\n_START_ARTICLE_\nHans Jacob von Scheel\n_START_SECTION_\nKarriere\n_START_PARAGRAPH_\nHan var s\xc3\xb8n af generall\xc3\xb8jtnant Hans Heinrich von Scheel. Knap 16 \xc3\xa5r gammel blev han kadet og 3 \xc3\xa5r senere, nemlig i 1733, f\xc3\xa6ndrik reform\xc3\xa9 ved fynske hvervede infanteriregiment. I 1734 ansattes han som virkelig f\xc3\xa6ndrik ved generall\xc3\xb8jtnant Henrik von Scholtens (fra 1735 kaldet holstenske) hvervede regiment, der med danske auxili\xc3\xa6rtropper i tysk tjeneste deltog i felttoget ved Rhinen i Den Polske Arvef\xc3\xb8lgekrig 1734-35. 1735 blev han sekondl\xc3\xb8jtnant, 1737 premierl\xc3\xb8jtnant ved det ene norske hvervede regiment og 1738 kaptajn ved det andet norske hvervede regiment. Efter i 1746 at have erholdt karakter som major af infanteriet udn\xc3\xa6vntes han 1749 til ingeni\xc3\xb8rmajor og generalkvartermester-l\xc3\xb8jtnant ved den norske fortifikationsetat. I 1751 adjungeredes han chefen for denne etat, generall\xc3\xb8jtnant Michael von Sundt, og erholdt generalkvartermesters karakter, hvorn\xc3\xa6st han 1752 afl\xc3\xb8ste Sundt som generalkvartermester og chef for bemeldte fortifikationsetat. Han blev 1753 oberstl\xc3\xb8jtnant af fortifikationen og 1757 kammerherre. Ved Ingeni\xc3\xb8rkorpsets oprettelse ved sammendragning af fortifikationsetaterne i Danmark, Norge og Holsten 1763 vedblev han at g\xc3\xb8re tjeneste som ingeni\xc3\xb8rmajor i Norge indtil udgangen af 1765. Samme \xc3\xa5r var han blevet udn\xc3\xa6vnt til generalmajor af infanteriet og kommandant i Frederikstad i Norge, hvor han d\xc3\xb8de 21. januar 1774.\n_START_SECTION_\n\xc3\x86gteskab\n_START_PARAGRAPH_\nScheel, der fra 1748-60 ejede Frogner ved Christiania, \xc3\xa6gtede 28. januar 1745 Catharine Christine Br\xc3\xbcggemann (22. august 1725 \xe2\x80\x93 27. marts 1800 i Nyborg), datter af oberstl\xc3\xb8jtnant Godske Hans Br\xc3\xbcggemann til \xc3\x98sterg\xc3\xa5rd p\xc3\xa5 Fyn (1677-1736) og dennes 2. hustru, Dorothea Hedevig f. Krag (1701-1728). Scheel og hustru havde 12 b\xc3\xb8rn.'